PROTIMONOPOLNÝ ÚRAD SLOVENSKEJ REPUBLIKY

ROZHODNUTIE

Číslo:	2005/KH/1/1/076	Bratislava 14. júla 2005	

Protimonopolný úrad Slovenskej republiky, odbor dohôd obmedzujúcich súťaž, v správnom konaní  číslo 0059/OD/2005 začatom dňa 19. 05. 2005  z vlastného podnetu  podľa  § 25 ods. 1 zákona  č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení  neskorších predpisov vo veci dohody obmedzujúcej súťaž uzatvorenej dňa 22. 11. 2004 pod názvom Zmluva o budúcej zmluve  medzi  podnikateľmi  WALMARK a. s., Oldřichovice č. 44,  739 61 Třinec, Česká republika v konaní  zastúpeným Mgr. Matejom Heringešom, advokátom, Advokátska kancelária Heringeš  Partner, Sasinkova 6, 811 08 Bratislava, WALMARK, spol. s r. o., Framborská 58, 010 01 Žilina v konaní zastúpeným Mgr. Miroslavom Dudlákom, advokátom, Advokátska kancelária Heringeš  Partner, Sasinkova 6, 811 08 Bratislava  a  Maspex  Sp. Z. o. o., ul. Chopina 10, 34-100 Wadowice, Poľská republika v konaní zastúpeným Mgr. Jurajom Veverkom, advokátom, Advokátska kancelária Heringeš  Partner, Sasinkova 6, 811 08 Bratislava takto

rozhodol:

Podľa § 8a zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov ukladá podnikateľom  WALMARK a. s., Oldřichovice č. 44,  739 61 Třinec, Česká republika, WALMARK, spol. s  r. o., Framborská 58, 010 01 Žilina, Slovenská republika a Maspex  Sp. Z.o.o., ul. Chopina 10, 34-100 Wadowice, Poľská republika povinnosť, aby v lehote do 30 dní  odo dňa nadobudnutia právoplatnosti tohto rozhodnutia upravili svoje  vzájomné vzťahy  vyplývajúce zo Zmluvy o budúcej zmluve  zo dňa 22. 11. 2004  tak,  aby záväzok nekonkurovania stanovený v článku IV. ods. 2  tejto zmluvy bol dojednaný maximálne na dobu do 30. 12. 2007. 

Odôvodnenie:

	Protimonopolný úrad Slovenskej republiky, odbor dohôd obmedzujúcich súťaž (ďalej len „úrad“), začal  dňa 19. 05. 2005 z vlastného podnetu  v zmysle § 25 ods.1 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov (ďalej len „zákon“) konanie  č. 0059/OD/2005 vo veci  dohody obmedzujúcej súťaž uzatvorenej dňa 22. 11. 2004 pod názvom Zmluva o budúcej zmluve (ďalej len „Zmluva“) medzi  zmluvnými stranami  WALMARK a. s., Oldřichovice č. 44, 73961 Třinec, Česká republika (ďalej len „WALMARK  a. s.“),  WALMARK, spol.   s r. o., Framborská 58,  010 01 Žilina  (ďalej len „ WALMARK, spol. s r. o.“) a MASPEX  Sp. z o. o., ul. Chopina 10,  Wadowice 34 -100, Poľská republika (ďalej len „MASPEX “).

Predmetná Zmluva zakotvuje postup, ktorým dochádza k budúcej  koncentrácii, spočívajúcej, okrem iného, v získaní  výhradnej kontroly podnikateľa  MASPEX nad podnikateľom WALMARK  Nápoje SR, s. r. o., Ružičkova 4, 972 44 Kamenec pod Vtáčnikom, ktorá je 100 % - nou dcérskou spoločnosťou podnikateľa  WALMARK a. s. 

Úradu bola táto Zmluva postúpená dňa 01. 02. 2005 z  odboru koncentrácií, ktorý ju skúmal v rámci konania o koncentrácii,  a to  za účelom  jej posúdenia  z hľadiska možného porušenia § 4 zákona, nakoľko Zmluva obsahuje v  článku IV ods. 2  záväzok nekonkurovania uplatnený voči podnikateľom  WALMARK a. s.  a WALMARK, spol. s r. o.,  ako  predávajúcim, a voči ďalším  s nimi združeným subjektom. 

Účastníci konania

Podnikateľ WALMARK  a. s. je  zapísaný  do obchodného registra vedeného na krajskom súde v Ostrave, oddiel B, vložka 2501. Podnikateľská činnosť  WALMARK a. s.  je sústredená do 2 divízií, a to divízie potravín zaoberajúcou sa výrobou a predajom nealkoholických nápojov (džúsy, nektáre, ovocné nápoje a sýtené nápoje) a divízie farmácie zaoberajúcou sa výrobou a predajom liekov a  doplnkov stravy. Spoločnosť WALMARK a. s. je materskou spoločnosťou skupiny WALMARK, v rámci ktorej na trhu Slovenskej republiky  pôsobia dcérske spoločnosti  WALMARK nápoje SR, Kamenec pod Vtáčnikom – výrobca nealkoholických nápojov   a  WALMARK  spol. s r. o. Ostatné dcérske spoločnosti WALMARK a. s., pôsobia v rámci obidvoch divízií v Českej republike, Rumunsku, Poľsku, Maďarsku, na Ukrajine a v Litve.

Podnikateľ  WALMARK, spol. s r. o. je zapísaná  do obchodného registra, vedeného na Okresnom súde v Žiline, Oddiel Sro, vložka  841/L. Je 100 % - nou dcérskou spoločnosťou podnikateľa  WALMARK a. s.  Na území SR  je WALMARK, spol. s r. o.  výhradným odberateľom  nealkoholických nápojov  vyrobených vo WALMARK Nápoje SR, ktoré distribuuje ďalším  odberateľom.

Podnikateľ MASPEX  je spoločnosť  s ručením obmedzeným vytvorená v súlade s poľskými právnymi predpismi, zapísaná do Národného súdneho registra podnikateľov pod číslom NSR: 0000009849. Spoločnosť MASPEX kontroluje ďalšie poľské a zahraničné spoločnosti zaoberajúce sa  výrobou a predajom nealkoholic-kých nápojov a cukroviniek. MASPEX vyrába instantné nápoje na kakaovej a čokoládovej báze, na území  SR  predáva svoje výrobky výhradne prostredníctvom 100 % - nej dcérskej spoločnosti  MASPEX Slovakia, s. r. o., Bratislava.

Relevantný trh, ktorý  môže  byť predmetným záväzkom  nekonkurovania ovplyvnený úrad určil ako  trh výroby a predaja nealkoholických nápojov.
Z geografického hľadiska úrad  vymedzil  relevantný trh  územím Slovenskej republiky.

Pred začatím konania úrad vykonal šetrenie, v ktorom  skúmal  celkový  okruh  subjektov, na ktoré sa predmetný záväzok vzťahuje. Úrad zároveň posudzoval uplatnenie záväzku v kontexte s predmetnou koncentráciou, a to z hľadiska  priamej súvislosti záväzku s predmetnou koncentráciou, ako aj z hľadiska  nevyhnutnosti uplatnenia tohto záväzku  na  samotné uskutočnenie koncentrácie. 

Listom zo dňa 04. 03. 2005 následne doplneným listom zo dňa 10. 03. 2005  právny zástupca podnikateľa WALMARK a. s.  predložil úradu  zoznam  subjektov, na ktoré sa vzťahuje  záväzok nevykonávať konkurenčnú činnosť, z ktorého vyplýva, že  v rámci  trhu Slovenskej republiky   sa predmetný záväzok týka len  spoločnosti WALMARK, spol. s r. o., ostatné  subjekty sú dcérskymi spoločnosťami WALMARK a. s.   pôsobiacimi  mimo trhu SR.

V rámci vyššie uvedenej  korešpondencie bolo úradu taktiež zaslané zdôvodnenie pre uplatnenie záväzku nevykonávať konkurenčnú činnosť, v ktorom sa uvádzalo, že  tento  záväzok bol v Zmluve dohodnutý ako jednostranná dohoda o špecializácii v zmysle ustanovenia článku I. ods. 1 písm. a) Nariadenia Komisie   (ES) č. 2658/2000 z 29. novembra 2000 o uplatnení článku 81(3) zmluvy na kategórie dohôd o špecializácii (ďalej len „Nariadenie“) a vzťahuje sa naň výnimka  v zmysle predmetného Nariadenia. 

Úrad sa s týmto zdôvodnením nestotožnil a  dospel k  záveru, že predmetná Zmluva  nemá charakter  jednostrannej dohody o špecializácii v  zmysle článku I. ods. 1 písm. a) Nariadenia. V zmysle uvedeného  článku Nariadenia  jednostran-ná  dohoda o špecializácii  sa týka podmienok, za ktorých jedna strana súhlasí so zastavením výroby určitých výrobkov alebo so zdržaním sa vyrábania týchto výrobkov a s ich nákupom od konkurujúceho podniku, zatiaľ čo konkurujúci podnik súhlasí s výrobou a dodávkou týchto výrobkov, čo neplatí v prípade zmluvných strán posudzovanej Zmluvy.

Úrad posúdil Zmluvu ako zmluvu súvisiacu so vznikom  koncentrácie, pričom  vychádzal zo skutočnosti, že zmluvy takéhoto charakteru môžu obsahovať dojednania, ktoré na trhu môžu obmedzovať slobodu konania podnikateľov. Záväzok nekonkurovania uplatnený  voči predávajúcemu  je možné vnímať ako jedno z obmedzení, ktoré  je za istých okolností akceptovateľné, ako priamo súvisiace a nevyhnutné  pre uskutočnenie danej koncentrácie. Predstavuje určitú formu ochrany investície kupujúceho a zabezpečenie získania plnej hodnoty realizovanej investície. Záväzok nekonkurovania  je však  opodstatnený a akceptovateľný ako obmedzenie priamo súvisiace s koncentráciou a nevyhnutné pre jej uskutočnenie len  v obmedzenom rozsahu z hľadiska vecného vymedzenia predmetu záväzku, geografického rozsahu a doby trvania. 

V tomto konkrétnom prípade sa záväzok nekonkurovania v zmysle  ustanovenia  č. IV  bod 2 Zmluvy  vzťahuje na   predávajúceho a s ním združené  subjekty, pričom v zmysle  úvodných ustanovení Zmluvy sú ako predávajúci   spoločne označení  podnikateľ WALMARK, a. s. a WALMARK, spol. s r. o. 

Po analýze článku IV. ods. 2 Zmluvy  s prihliadnutím na okolnosti  súvisiace s jej uzatvorením dospel úrad k záveru, že obdobie........ rokov (obchodné tajomstvo), na ktoré  bol záväzok nekonkurovania stanovený, je nad rámec toho, čo je akceptovateľné, ako priamo súvisiace a nevyhnutné pre efektívne uskutočnenie koncentrácie. Napriek rozhodnutiu podnikateľa  WALMARK  a. s.  a jeho dcérskych spoločností  trvale ukončiť  svoju podnikateľskú činnosť na trhu  výroby a predaja nealkoholických nápojov v danom prípade ide o neprimerane dlhé obmedzenie potenciálnej konkurencie na tomto trhu. 

Po oznámení začatia správneho konania zmluvným stranám listami č. 2811/ 1-3/PMÚ SR/2005  zo dňa 17. 05. 2005  obdržal úrad  listom zo dňa 06. 06. 2005  od účastníkov  konania návrh záväzku podľa § 8a ods. 1 zákona, v podobe uzavretia dodatku ku Zmluve, ktorým sa doba  záväzku nekonkurovania  skráti na 3 roky. 

Vzhľadom k celkovej transakcii, v rámci ktorej bol predmetný záväzok uplatnený, ako aj vzhľadom  na  charakter  relevantného trhu   z hľadiska  súčasnej štruktúry a intenzity súťaže, úrad  považuje  3 ročné obdobie  za dostatočne dlhé a primerané, tak z hľadiska  priamej súvislosti a nevyhnutnosti pre uskutočnenie  koncentrácie, ako aj z hľadiska  eliminácie negatívnych  dopadov na intenzitu  súťaže  na danom trhu.  

 Listami č. 3653/1-3/PMÚ SR/2005 zo dňa  03. 06. 2005 úrad  vyzval v zmysle § 33 zákona účastníkov konania, aby sa pred vydaním rozhodnutia ústne alebo písomne vyjadrili k jeho podkladu a k spôsobu jeho zistenia, prípadne navrhli jeho doplnenie.

Účastníci konania sa v stanovenej lehote nevyjadrili.

Na základe  týchto  skutočností úrad rozhodol  tak, ako je uvedené  vo výrokovej časti tohto rozhodnutia.  

Poučenie:

	Podľa § 34 ods. 1 v spojení s § 18 ods. 1 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov proti tomuto rozhodnutiu možno podať rozklad Rade úradu prostredníctvom odboru dohôd obmedzujúcich súťaž v lehote do 15 dní odo dňa doručenia rozhodnutia. Podľa § 61 ods. 1 zákona č. 71/1967 Zb. o správnom konaní v znení neskorších predpisov má včas podaný rozklad odkladný účinok. Toto rozhodnutie je preskúmateľné súdom podľa § 247 Občianskeho súdneho poriadku po vyčerpaní riadnych opravných prostriedkov.

Ing. Ján Šufliarsky
riaditeľ odboru dohôd obmedzujúcich súťaž

Rozhodnutie sa doručí:

Mgr. Matej Heringeš, advokát
Advokátska kancelária Heringeš  Partner
Sasinkova 6, 811 08 Bratislava

Mgr. Miroslav Dudlák, advokát
Advokátska kancelária Heringeš  Partner
Sasinkova 6, 811 08 Bratislava

Mgr. Juraj Veverka, advokát
Advokátska kancelária Heringeš  Partner
Sasinkova 6, 811 08 Bratislava